**3η ενότητα [ΕΙΜΑΣΤΕ ΟΛΟΙ ΙΔΙΟΙ. ΕΙΜΑΣΤΕ ΟΛΟΙ ΔΙΑΦΟΡΕΤΙΚΟΙ.]**

**ΕΠΕΞΕΡΓΑΣΙΑ ΚΕΙΜΕΝΟΥ**

**Ο ρατσισμός στα σχολεία**

 Ο ρατσισμός είναι ένα φαινόμενο που το συναντάμε όχι μόνο στους ενήλικες, αλλά και στα παιδιά και στους εφήβους. Στα σχολεία εκδηλώνεται με τη μορφή διακρίσεων που αφορούν σε κάθε έκφραση της **διαφορετικότητας**. Σε όλα τα σχολεία βρίσκονται παιδιά με διαφορετικότητες, που προσδιορίζονται από την εξωτερική εμφάνιση, το βάρος του σώματος, την αναπηρία, τις μαθησιακές δυσκολίες, το επίπεδο των σχολικών επιδόσεων, την κοινωνική θέση, την καταγωγή, την εθνικότητα και γλώσσα, τις ιδέες κ.ά.

 Όλοι μας ανεξαρτήτως ηλικίας έχουμε γίνει μάρτυρες -κάποιοι και θύματα- κοινωνικού ή φυλετικού ρατσισμού που εκδηλώνεται στα προαύλια των σχολείων με σωματική ή λεκτική βία. Ο ρατσισμός όμως συμβαίνει και μέσα στις σχολικές τάξεις και εστιάζεται κυρίως στην επίδοση των μαθητών. Η κακή επίδοση ή μια λανθασμένη απάντηση σε ένα ερώτημα προκαλεί τον χλευασμό, τα **δυσμενή** σχόλια, την αρνητική κριτική και την  **απόρριψη** της διαφορετικότητας. Το ίδιο συμβαίνει και με τους επιμελείς μαθητές, που είναι πάντα **συνεπείς** στις υποχρεώσεις και έχουν πολύ καλή επίδοση. Το ένα ή δύο παιδιά που διακρίνονται στην τάξη, τα αποκαλούν «φυτά» και τα σχολιάζουν δυσμενώς. Ρατσιστική αντιμετώπιση, επίσης, μπορεί να προκαλέσει η πολιτισμική κουλτούρα που έχουν τα παιδιά τα προερχόμενα από άλλες χώρες. Τα παιδιά με μαθησιακές δυσκολίες και κινητικά προβλήματα αποτελούν στόχο του σχολικού ρατσισμού, που τις περισσότερες φορές οδηγεί στη σχολική βία (Bulling).

 Ο ρατσισμός με οποιαδήποτε μορφή, όταν εκδηλώνεται, πλήττει όλους ανεξαρτήτως, θύτες, θύματα και κοινωνικό σύνολο. Δημιουργεί αίσθημα **κατωτερότητας** στα θύματα και **αναταραχή** στο οικογενειακό και σχολικό περιβάλλον. Επιβάλλεται, λοιπόν, αναζήτηση και ανεύρεση λύσεων για την αντιμετώπιση του σοβαρού αυτού προβλήματος στα σχολεία.

 Τον πρώτο λόγο έχουν οι εκπαιδευτικοί, που ζουν μαζί με τα παιδιά και γνωρίζουν καλά την ψυχολογία τους. Έχοντας ως βασικό εφόδιο την αγάπη, τον σεβασμό και το **ενδιαφέρον** τους προς τα παιδιά, μπορούν να προλάβουν ή να θεραπεύσουν πολλές δυσάρεστες καταστάσεις. Δεν πρέπει να είναι μέλημά τους μόνο πώς θα μεταδώσουν τη γνώση, αλλά και πώς θα συμβάλουν σε μια **πολύπλευρη** εκπαίδευση των μαθητών που θα βασίζεται στις ανθρωπιστικές αξίες. Κύρια επιδίωξή τους πρέπει να είναι η ενίσχυση της αυτοπεποίθησης και αυτοεκτίμησης των μαθητών και του σεβασμού στον συνάνθρωπό τους -στην προκειμένη περίπτωση, στον συμμαθητή τους. Επιπλέον, οφείλουν να καταστήσουν σαφές πως ο κάθε μαθητής έχει τη δική του αξία και μοναδικότητα και να καλλιεργήσουν ένα τέτοιο κλίμα, ώστε τα παιδιά να νιώθουν άνετα, **ασφαλή** και προστατευμένα.

 Τέλος, οι γονείς μπορούν να προσφέρουν σημαντικές υπηρεσίες στο θέμα αυτό. Όταν έχουν, έστω και ενδείξεις, για ρατσιστική συμπεριφορά που πραγματοποιείται από τα παιδιά τους ή σε βάρος των παιδιών τους, πρέπει να επικοινωνούν με το σχολείο, ώστε από κοινού να προλαβαίνουν το κακό. Είναι αναγκαίο να αναπτύσσουν ζεστή και φιλική σχέση με τα παιδιά τους, να καλλιεργούν το πνεύμα της αμοιβαίας εμπιστοσύνης και σεβασμού, ώστε αυτά να συζητούν μαζί τους τα απλά και σοβαρά θέματα που τα απασχολούν. Πρέπει, επίσης, να αποφεύγουν τη χρήση βίας προς τα παιδιά, γιατί, ως γνωστό, η βία γεννά βία. Η πειθώ αποτελεί ίσως το καλύτερο φάρμακο και είναι η πλέον **αποτελεσματική**.

*Πασχάλης Πούλος,*[*zwanatolika.gr*](http://www.zwanatolika.gr/)*, 28-9-2017*

**Εργασίες**

1. Να αναφέρετε μερικά παραδείγματα ρατσιστικής συμπεριφοράς των οποίων έχετε γίνει μάρτυρες ή έχετε ακούσει στο σχολείο σας. Η παράγραφός σας να έχει δομή (θεματική πρόταση – λεπτομέρειες – κατακλείδα) και έκταση 80-100 λέξεις.

2. Να βρείτε από ένα αντίθετο για τις υπογραμμισμένες λέξεις του κειμένου.

|  |  |
| --- | --- |
| **Λέξεις του κειμένου** | **Αντίθετες λέξεις** |
| **διαφορετικότητας** |  |
| **δυσμενή** |  |
| **απόρριψη** |  |
| **συνεπείς** |  |
| **κατωτερότητας** |  |
| **αναταραχή** |  |
| **ενδιαφέρον** |  |
| **πολύπλευρη** |  |
| **ασφαλή** |  |
| **αποτελεσματική** |  |

3. Να βρείτε τις πλάγιες ερωτηματικές προτάσεις στην προτελευταία παράγραφο.

**ΠΑΡΑΓΩΓΗ ΛΟΓΟΥ**

Σε ένα άρθρο στην εφημερίδα του σχολείου σας, γράφετε για το φαινόμενο του ρατσισμού μέσα στον χώρο του σχολείου, τις αιτίες του και τις συνέπειες στους συμμαθητές σας. (200-250 λέξεις)

*Σημείωση: για την απάντηση στο α΄ ζητούμενο, χρησιμοποιήστε την παράγραφο που φτιάξατε στην εργασία 1. Συνεχίστε με την αιτιολόγηση του φαινομένου και τις συνέπειές του στους συμμαθητές σας.*